Sawetara wektu kepungkur nalika saperangan yayasan ing Mangkunagaran isih lumaku normal, Perpustakaan Reksapustaka isih kecipratan rejeki. Tegese bebadan sing ngurusi babagan kapustakan iki isih oleh suntikan dana kanggo nyengkuyung alih aksara buku-buku semono akehe. Wektu semana ana proyek gedhen-gedhenan kanggo ngalih aksara naskah-naskah kuna. Saperangan wis katerbitake dening PN Balai Pustaka, Jakarta. Honor tambahan kanggo para transliterator rada temanja, amarga saliyane honor sing ditampa saben sasi, uga nampa honor tambahan saka alih aksara naskah kuna, sing dietung salembar ketikan Rp 4.700. Kabeh mau saiki wis dadi nostalgia, amarga saperangan yayasan kasebut lakune wis mendrip-mendrip alias byar-pet.